Runaway a zo ur c'hoari point 'n' click klasel-kenañ. Ret eo furchal, impljout daou pe dri dra asambles en un doare mat evit mont war-raok. Ma. N'eus ket ezhomm da gomz kement-se gant an dud (n'eus ket prantadoù "emgannoù kaoz" evel Monkey Island da skouer) met ober hepken. Graet eo mat, an istor a zo plijus hag an eilmoueziañ n'eo ket fall (ehe! Brian en deus memes mouezh ha Patrick Jane ha Gina hini Wade e-barzh Sliders ^^), kalz fent a zo er c'homzoù.  Er penn-kentañ (an daou chabistr kentañ lakaomp) 'm eus ket kavet start ar c'hoari, ret eo sellet pizh eus an holl draoù ha dre vras e oa anat awalc'h ar pezh a vez d'ober da c'houde. Goude-se e teue da vezañ startoc'h startañ, aes c'hwitout war an draig vihan 'zo  ezhomm ha chom e-pad pell da droidellad hep gouzout petra 'zo d'ober.   Graet en deus berzh spontus p'eo deuet er-maez abalamour ma lakae da vev en-dro ar c'hoari avañtur doare reoù Lucas Art (Monkey Island hag all). N'on ket bet kendrec'het penn-da-benn gant ar geñveriadenn. Plijus awalc'h 'm eus kavet an istor hag an tudennoù, ur spered a oa er c'hoari met kalzig traoù a zo bet torr-penn. Da gentañ penn 'm eus bet poan o kompren penaos e oa tu da gemer an traoù! (ha war a seblant ne oan ket ma-unan pa welan an niver a dud o c'houlenn sikour evit se war rouedad!), ne oa ket eeun an doare da c'hoari (ur wech komprenet eo mat met bon) na red an traoù a-benn ar fin, n'eo ket logik na naturel awalc'h evit chom hep klask sikour bep pemp munut. Evit kaout plijadur en ur c'hoari n'eo ket dispar. Setu, tud 'zo a zo sod gant ar c'hoari, reoù all o deus kavet nul penn-da-benn. Me 'zo etre an daou, n'on ket entanet evel ma vefe distro Guybrush met plijus awalc'h em eus kavet ha c'hoari ha n'em eus ket keuz da vezañ c'hoariet gantañ. Ne oa ket brav eston ar bevaat, met ne oa ket fall kennebeut. E gwirionez an dra en deus displijet din ar muiañ eo e vefe bet chare ken bras tro-dro d'ur c'hoari a zo mat met n'eo ket dreistordinal.  Un dipit all avat, war an embannadur em eus prenet (ne oa ket ker, met bon, skrivet eo war ar voest) ez on sañset da vezañ gouest da sellet ouzh ur making-of hag un toullad traoù ouzhpenn evelse. Kaer 'm eus bet klask gant lenner DVD ar skinwel, staliañ ar c'hoari war daou urzhiataer, klask digeriñ gant meur a veziant a leun videoioù, netra…  Koulskoude e vefen bet dedennet o welet-se! Rha.  Daou c'hoari all a zo bet e rummad Runaway da c'houde : The Dream of the Turtle hag A twist of fate. Zoken ma n'on ket bet kendrec'het 100% d'am meno e klaskin mont pelloc'h ha c'hoari ganto ivez ^^